ครม. ขยายเวลาโครงการค้ำประกันสินเชื่อ ระยะที่5 ถึงสิ้นปีนี้
ครม.ขยายเวลาโครงการค้ำประกันสินเชื่อ ระยะที่5 ถึง 31 ธ.ค.59 หรือจนกว่าจะเต็มวงเงิน จากเดิม 30 มิ.ย.นี้ หลังมีวงเงินเหลือ 36.50 ลบ. คาดช่วยเหลือผู้ประกอบการได้ประมาณ 8,200 ราย
21 มิ.ย. 2559

นายกอบศักดิ์ ภูตระกูล ผู้ช่วยรัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) อนุมัติขยายเวลาโครงการค้ำประกันสินเชื่อ Portfolio Guarantee Scheme ระยะที่ 5 ออกไปจนถึง 31 ธ.ค.59 หรือจนกว่าจะเต็มวงเงิน จากเดิมโครงการจะสิ้นสุดในวันที่ 30 มิ.ย.59 เพื่อให้ผู้ประกอบการสามารถเข้าถึงสินเชื่อได้
โดยโครงการได้ดำเนินการมาจนเหลือวงเงินอีก 36,505 ล้านบาท คาดว่าจะสามารถช่วยเหลือผู้ประกอบการได้ประมาณ 8,200 ราย เกิดการจ้างงานอีกประมาณ 60,000 คน เกิดวงเงินสินเชื่ออื่นๆ ตามมาอีกพอสมควร ซึ่ง 31 มี.ค.ที่ผ่านมา ได้อนุมัติค้ำประกันให้ผู้ประกอบการไปแล้ว 63,000 ล้านบาท แก่ผู้ประกอบการ 14,267 ราย เกิดสินเชื่อจริงประมาณ 86,700 ล้านบาท
“นี่คือสิ่งที่รัฐบาลได้ดำเนินการไปแล้ว และคิดว่าเกิดประโยชน์ต่อผู้ประกอบการทั่วประเทศไทยที่ไม่สามารถเข้าถึงสินเชื่อให้เข้าถึงสินเชื่อได้โดยเฉพาะในช่วงที่เศรษฐกิจยังชะลอตัว”นายกอบศักดิ์กล่าว